
Kalap és kesztyűk nemezből

Kulcsszavak: nemez; kalap; kesztyű; ruházat; kiegészítő
A nemez kesztyűk és kalap a Nyíregyházi Egyetemen 2024-ben készült diplomamunkám részei,
melynek neve MAG-MA volt. A MAG-MA a magma szóból ered, aminek magyarázata „felszín
alatti, olvadt kőzetanyag”, jelen esetben rejtett érzéseinkre, erősségeinkre, lehetőségeinkre utal.
A három részből, három ruhából álló diplomamunkám második „fejezetének” részei ezek. Az a
történet amire felfűztem ezeket a ruhákat a teljesség elfogadásának története. Annak belátása,
hogy a jó és a rossz ugyanonnan fakad, egy kört alkot, mint a tyúk meg a tojás vagy a saját
farkába harapó kígyó. Ez a teljesség elfogadása, egy olyan folyamat, aminek eredményeként az
ember megérti, hogy a tudatlan, naiv és vakon hívő szerep ugyanolyan rossz egymagában, mint a
képzelt tudástól megvakuló, gonosz, hitét vesztettségében pusztító szerep, ám mindkettő része
az egésznek és egy teljes személynek. Ennek a történetnek a második részében a pusztító düh alakja jelenik meg. Az eltúlzott negatívoldal, ha nagyon egyszerűsíteni akarunk. Bosszú, harag és hitetlenség a világgal szemben. A ló túloldalára való átesés, amikor az ártatlan, naiv szerep hirtelen átfordul dühös elutasításba.
A kalap és kesztyűk ennek a résznek az elemei. Nemezeléssel készültek, így elkészítési
módjukban és anyagukban is eltérőek lesznek a ruha többi részétől. A különböző technikák és
anyagok használata a düh és bosszú zaklatott hullámait jeleníti meg. Ez fokozza a fojtogató
érzést, amit a nagy szoknya és puffos ujjak okoznak. A kalap, ami tudatosan hasonlít középkori női fejviseletekre letakart fülekkel a harag süketségét jelképezi, emellett szarv jellege ördögi utalásként is értelmezhetővé teszi. A kesztyűk hasonlóképpen utalnak a bosszú merev, megbilincselő ugyanakkor nagyon elszigetelő jelenségére. A kesztyű és a kalap színe megegyezik a ruha egészének színével: piros árnyalatai. Ami a tűz, harag és düh, ugyanakkor az erő színe is. Transzformatív, átalakító energiát képvisel mindenhol, ahol ott van a düh és a harag, ott van az átfordulás és a felszabadulás esélye is. 

